Det hele startede i 1964, da Gunnar Weiss besluttede at Nordjylland skulle have en pigegarde, så sammen med 6 andre fra byen fik han stablet en bestyrelse på benene, og så var garden en realitet. Et af de allerførste medlemmer var Joan Gresell. - Vi var to piger der spillede i et hornorkester, og så kom der en skohandler og en boghandler og en købmand og spurgte om vi ville være med i garden, og det ville vi gerne. Vi var rigtig mange piger med fra start, siger Joan Gresell, der var 13 år, da hun kom med i garden. De var 40 piger til at starte med dengang - og garden har været et stabilt fyrtårn for byen lige siden. I dag er der 50 medlemmer af garden i alderen 10-30 år. Derudover er der 10 aspiranter og spilopper, der er unge piger, der endnu er for unge til at være med i garden. Koncerten på Brovst sport og kulturcenter er bare en ud af flere koncerter, der skal markere jubilæet i år. Derudover er der planlagt en stor jubilæumsfest og en jubilæumsrejse til Kina.

Referat:
Brovst Pigegarde kan i år fejre 50-års jubilæum. Det blev tirsdag markeret med en stor koncert sammen med Søværnets Tamburkorps.